Title: ประกาศกระทรวงมหาดไทย เรื่อง  การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษ

ประกาศกระทรวงมหาดไทย

ประกาศกระทรวงมหาดไทย
เรื่อง  การอนุญาตให้คนต่างด้าวบางจำพวกเข้ามาอยู่
ในราชอาณาจักรเป็นกรณีพิเศษ

อาศัยอำนาจตามความในมาตรา
๑๗ แห่งพระราชบัญญัติคนเข้าเมือง พ.ศ. ๒๕๒๒
และมติคณะรัฐมนตรีเมื่อวันที่ ๒ มีนาคม ๒๕๔๗ และวันที่ ๒๗ เมษายน ๒๕๔๗
รัฐมนตรีว่าการกระทรวงมหาดไทยโดยอนุมัติของคณะรัฐมนตรีออกประกาศไว้ ดังต่อไปนี้

ข้อ
๑ 
คนต่างด้าวที่ได้รับอนุญาตให้เข้ามาอยู่ในราชอาณาจักรเป็นการชั่วคราวเพื่อรอการส่งกลับหมายถึง
คนต่างด้าวหลบหนีเข้าเมืองสัญชาติพม่า ลาว
และกัมพูชาที่เข้ามาหรืออยู่ในราชอาณาจักรโดยไม่ได้รับอนุญาต ก่อนวันที่ประกาศฉบับนี้ใช้บังคับ

ข้อ
๒  ให้คนต่างด้าวตามข้อ ๑
ไปรายงานตัวต่อนายทะเบียนอำเภอหรือนายทะเบียนท้องถิ่นตามที่ได้รับมอบหมายจากผู้อำนวยการทะเบียนกลาง
ในระยะเวลาระหว่างวันที่ ๑ กรกฎาคม ๒๕๔๗ ถึงวันที่ ๓๑ กรกฎาคม ๒๕๔๗
เพื่อจัดทำทะเบียนประวัติหรือบัตรประจำตัวตามกฎหมายว่าด้วยการทะเบียนราษฎรต่อไปตามเงื่อนไขที่ผู้อำนวยการทะเบียนกลางประกาศกำหนด

ข้อ
๓  ให้คนต่างด้าวตามข้อ ๑
ที่ได้จัดทำทะเบียนประวัติตามข้อ ๒
แล้วหากประสงค์จะทำงานให้ไปรายงานตัวต่อพนักงานเจ้าหน้าที่ตามกฎหมายว่าด้วยการทำงานของคนต่างด้าวเพื่อขอใบอนุญาตทำงานตามเงื่อนไข
และระยะเวลาที่อธิบดีกรมการจัดหางานประกาศกำหนด

ข้อ
๔  เพื่อประโยชน์ในการปฏิบัติตามข้อ ๒
มิให้นำมาตรการตามมาตรา ๕๔ แห่งพระราชบัญญัติคนเข้าเมือง พ.ศ. ๒๕๒๒
มาใช้บังคับแก่คนต่างด้าวตามข้อ ๑ ซึ่งได้รับอนุญาตให้อยู่ในราชอาณาจักรได้เป็นการชั่วคราวเพื่อรอการส่งกลับ
จนถึงวันที่ ๓๐ มิถุนายน ๒๕๔๘

ข้อ
๕ 
การอนุญาตให้อยู่ในราชอาณาจักรได้เป็นการชั่วคราวตามข้อ ๔
ของคนต่างด้าวตามข้อ ๑ เป็นอันสิ้นผลในกรณีอย่างใดอย่างหนึ่ง ดังต่อไปนี้
(๑) ไม่ไปรายงานตัวเพื่อจัดทำทะเบียนประวัติหรือบัตรประจำตัวตามข้อ
๒
(๒) เป็นโรคต้องห้ามตามที่กระทรวงสาธารณสุขประกาศกำหนด
(๓) ต้องโทษจำคุกตามคำพิพากษาถึงที่สุดของศาล
เว้นแต่ความผิดซึ่งได้กระทำโดยประมาทหรือความผิดลหุโทษ
(๔) ออกนอกเขตพื้นที่จังหวัดโดยไม่ได้รับอนุญาตตามข้อ
๗ เว้นแต่ได้รับอนุญาตทำงานในกิจการประมงหรือขนถ่ายสินค้าทางน้ำ
ให้เคลื่อนย้ายออกนอกท้องที่จังหวัดที่ได้รับอนุญาตโดยทางเรือ
เพื่อไปทำงานในท้องที่ทุกแห่งที่มีท่าเรือทำการประมงทะเล
หรือในเส้นทางที่เป็นปกติทางการค้าของกิจการขนถ่ายสินค้าได้ ทั้งนี้
มิให้ออกนอกเขตบริเวณท่าเรือที่ทำการประมงทะเลหรือขนถ่ายสินค้า

ข้อ ๖ 
การอนุญาตให้อยู่ในราชอาณาจักรได้เป็นการชั่วคราวตามข้อ ๔
ของคนต่างด้าวตามข้อ ๑ ต้องถูกเพิกถอนในกรณีอย่างใดอย่างหนึ่ง ดังต่อไปนี้
(๑) มีพฤติการณ์ที่ขัดต่อความสงบเรียบร้อยหรือศีลธรรมอันดีของประชาชนหรือมีพฤติการณ์น่าเชื่อว่าเป็นภัยต่อสังคมหรือจะก่อเหตุร้ายให้เกิดอันตรายต่อความสงบสุข
หรือความปลอดภัยของประชาชน
หรือความมั่นคงแห่งราชอาณาจักรไทยซึ่งหน่วยงานด้านความมั่นคงหรือการรักษาความสงบเรียบร้อยรายงาน
(๒) ทำงานโดยไม่ได้รับใบอนุญาตทำงานตามกฎหมายว่าด้วยการทำงานของคนต่างด้าว
การที่จะเพิกถอนตาม
(๑) จะต้องได้รับความเห็นชอบจากปลัดกระทรวงมหาดไทยหรือผู้ซึ่งได้รับมอบหมาย
ส่วนการเพิกถอนตาม (๒) จะต้องได้รับความเห็นชอบจากอธิบดีกรมการจัดหางานหรือผู้ซึ่งได้รับมอบหมาย

ข้อ
๗ 
เมื่อมีเหตุจำเป็นต้องออกนอกเขตจังหวัดที่ได้จัดทำเบียนประวัติตามข้อ ๒
หรือจังหวัดที่ได้รับอนุญาตให้ทำงานเพื่อปฏิบัติตามกฎหมาย ระเบียบ ข้อบังคับ
เป็นพยานศาลได้รับหมายเรียกจากพนักงานสอบสวน
มีหนังสือเรียกตัวจากหน่วยงานของรัฐในสังกัดกระทรวงแรงงานหรือเพื่อการรักษาพยาบาล
เมื่อได้รับอนุญาตให้เปลี่ยนท้องที่หรือเปลี่ยนสถานที่ทำงานจากอธิบดีกรมการจัดหางานหรือผู้ได้รับมอบหมาย
หรือติดตามผู้ที่ได้รับอนุญาตให้เปลี่ยนการทำงานไปยังท้องที่จังหวัดอื่นให้นายจ้างหรือคนต่างด้าวผู้ได้รับอนุญาตให้เปลี่ยนการทำงานหรือคนต่างด้าวซึ่งเป็นผู้ติดตามขออนุญาตจากปลัดกระทรวงมหาดไทยหรือผู้ซึ่งได้รับมอบหมายในเขตท้องที่กรุงเทพมหานคร
ผู้ว่าราชการจังหวัดหรือผู้ซึ่งได้รับมอบหมายในเขตท้องที่จังหวัดอื่น

ข้อ
๘ 
คนต่างด้าวหลบหนีเข้าเมืองสัญชาติพม่า ลาว
และกัมพูชากลุ่มอื่นซึ่งได้มีมติคณะรัฐมนตรี มติสภาความมั่นคงแห่งชาติ
หรือคำสั่งของกระทรวงมหาดไทยกำหนดแนวทางปฏิบัติเป็นการเฉพาะไม่อยู่ในข่ายการอนุญาตตามประกาศฉบับนี้

ทั้งนี้
ตั้งแต่วันที่ ๑ กรกฎาคม ๒๕๔๗ เป็นต้นไป[๑]

ประกาศ
ณ วันที่ ๒๘ มิถุนายน พ.ศ. ๒๕๔๗
โภคิน  พลกุล
รัฐมนตรีว่าการกระทรวงมหาดไทย

มยุรี/พิมพ์
๓
กันยายน ๒๕๔๗
ศุภสรณ์/ธัญกมล/ตรวจ
๒๒
กันยายน ๒๕๔๗
A+B

[๑] รก.๒๕๔๗/พ๗๓ง/๑๓/๒ กรกฎาคม ๒๕๔๗